HOĆE LI VAM NEDOSTAJATI?

'Crno - bijeli svijet', nostalgičarska dramska serija nazvana po kultnom albumu Prljavog kazališta, koja je kroz tri sezone, kroz odrastanje Kipa, Žungula, Žaca, Marinu i ostale likove, gledatelje vraćala u vremena prije hrvatske samostalnosti završila je sa svojim emitiranjem na Hrvatskoj radoteleviziji.

Završila je treća sezona 'Crno - bijelog svijeta', dramske serije redatelja i scenarista Gorana Kulenovića te koscenarista Igora Mirkovića koja se prikazivala na HRT-u.

Glumac Goran Sobin, koji je u seriji glumio Žungula, statusom na Instagramu dao je naslutiti da je treća sezona ujedno i posljednja pozvavši obožavatelje da, ako žele da se serija nastavi snimati, pišu HRT-u.

"Žungule, frajeru, hvala ti na svemu. Večeras se opraštamo od CBS, nije do nas, mi bi snimali zauvijek. Za objašnjenja i pitanja zašto ne, slobodno pišite na [email protected] jer na kraju krajeva od vaše love se radi program. A ja bi samo zahvalio svima što ste nas pratili, volili i dali nam vjetar u leđa. Ogromni zagrljaj šaljem mojoj CBS obitelji, a pri tom ne mislim samo na ekipu nego stvarno i na sve vas. Mama, prestani plakat", napisao je Žungul u statusu.

Podsjetimo, riječ je o seriji koju je za HRT snimala vanjska produkcija, tvrtka Inter film. Hoće li se ista javiti na otvoreni javni poziv, koji je HRT prije desetak dana uputio neovisnim proizvođačima audiovizualnih djela i ponuditi četvrtu sezonu, ostaje nepoznato.